KØBENHAVN: - Jeg er tryg ved, at politiet har de nødvendige ressourcer og værktøjer til at håndtere bandekonflikten i Aarhus.

Sådan lød det fra den socialdemokratiske retsordfører, Trine Bramsen, efter onsdagens orienteringsmøde på Christiansborg, hvor indsatsen mod bandekonflikten i Aarhus var på programmet.

Trine Bramsen var så sent som i weekenden ude med en melding om, at der skulle være styr på, hvorvidt Østjyllands Politi havde ressourcer nok til at klare den store udfordring med bandekrigen - inden de ansvarlige retspolitiske ordførere gik på sommerferie.

Onsdag fik de så en orientering om situationen og indsatsen i landets næststørste by med deltagelse af Østjyllands Politi. Og det har gjort S-retsordføreren tryg.

- Jeg er betrygget, og på baggrund af det, vi har hørt i dag, så har politiet godt fat, og ved hvad der skal gøres - og det er meget vigtigt for at skabe tryghed for borgerne i Aarhus, siger Trine Bramsen til Århus Stiftstidende og fortsætter:

- Når det så er sagt, så er der ingen tvivl om, at det kræver hårdt arbejde både fra politiet og fra kommunen, så banderne ikke får fat i Aarhus, og de unge ikke bliver trukket ind i det miljø. Det er vigtigt, at banderne ikke får held med at rekruttere de unge i byen.

Der har været snak om, hvorvidt der var betjente nok til at klare den store udfordring. Om Østjyllands Politi skulle tilføres flere ressourcer. Blev det behandlet på mødet?

- Jeg synes ikke, det vil være fair, hvis jeg i offentligheden taler om, hvor mange betjente der er eller påtænkes at være en del af indsatsen. Jeg kan sige, at jeg er betrygget ved, at politiet har de nødvendige ressourcer, siger den socialdemokratiske retsordfører.